  Анжелика Тихонова корреспондент Удмуртиысь йӧскалык лыдӟетъюртлэн «Удмурт шаер» клубез элькунысь лулчеберетъя но туризмъя министрлэн воштӥсеныз Пётр Даниловен пумиськон радъяз. Солэн 55 арес тырмонэзлы сӥзем ужрад Калыкъёслэн эшъяськон юртазы 28-тӥ южтолэзе ортчиз, ивортэ «Удмуртия» агентстволэн корреспондентэз. Пумиськонэ трос гинэ калык люкаськиз — эшъёсыз, тодмоосыз, уженыз тунсыкъяськисьёс. Пӧлазы вал Удмуртиысь йӧскалык политикая министр Лариса Буранова, Россиысь Кун Думалэн депутатэз Алексей Загребин, Калыкъёслэн эшъяськон юртэнызы кивалтӥсь Татьяна Боталова, «Удмурт Кенеш» огазеяськонэн кивалтӥсь Татьяна Ишматова, «Чипчирган» ансамбльысь эшъёсыз — туннэ тодос но искусство удысысь тодмо ӧнерчиос Валей Кельмаков, Борис Баталов, Юрий Лобанов но трос мукетъёсыз. Пётр Данилов ачиз сярысь веранзэ бускель бигер элькунысь удмурт гуртын будэмез сярысь тодэ ваёнъёсыныз кутскиз. «Ми школаын нырысетӥ классысен удмурт кылэз но удмурт литератураез дышетӥм. Вал милям синмаськымон дышетӥсьмы. Мон синмаськылӥ литература кыллы. Соин ик мынам, ӝоггес тямысэтӥ классэз йылпумъяса, Удмуртие «книга кылын» вераськыны дышетскыны кошкеме потэ вал», — вераз Пётр Данилов. Со сяна, со улонысьтыз трос гинэ тунсыко учыръёсыз сярысь мадиз. Кылсярысь, кызьы со Кезысен Дэбесозь 32 иськем шуыса тодӥз, нырысьсэ етӥнэз адӟиз, тысь кутсан интыын эшъёсыныз ӵош ю улэ пачкамзэс но трос мукетъёссэ. Озьы ик тодаз вайиз «Италмас» ансамбле шедьыны мылкыдъёссэ но малы соослэсь куштӥськоно луиз. Мамонтов Анатолий Васильевич (соку «Италмас» ансамбльлэн кивалтӥсез – ред.) университетэз йылпумъяме бере курон гожтӥз монэ «Италмас» ансамбле кутон понна. Милемлы дышетскем ӧнеръя одно ужаны кулэ вал. Нош диплом ужме мон «Живопись, холст, масло, серия сельских пейзажей» темая лэсьтӥ. Мыным уж инты висъякузы шуизы: «Тонэ Калыкез дышетонъя министерство дышетӥз, соин ик кырӟаны уд — пиналъёсты дышетыны мынод. Озьы мон Дэри ёросэ, Перог гуртысь Юбилейной шор ёзо школае вуи. 15 ар ӵоже дышетон удысын тырши. Туннэ со мыным ужам туж юрттэ Удмуртиысь лулчеберетъя но туризмъя министрлэн воштӥсез Пётр ДаниловУлон возьматӥз, мылкыдъёс быдэсмо шуыса. 1994-тӥ арын со «Айкай» театре вуиз. Яратоно но гажано азьвыл кивалтӥсьсэс ӟечкыланы пумиськонэ вуылӥзы коллективысь артистъёс но. Ӵапак соослэсь костюмъёссэс возьматыса, Пётр Данилов удмурт йӧскалык дӥсьёсты выльысь берыктон ужез сярысь вераз. Соос уго кузпалыныз ӵош трос аръёс ӵоже ини коллективлы вашкала вуремъёсъя зэмос йӧскалык костюмъёс дасян бордын тыршо — куо, вуро. Та нуналэ Удмуртиысь искусство удысын дано ужасьлы трос гинэ ӟеч кылъёс, сӥзёнъёс веразы. «Башкирие экспедицие потакумы одӥг пересь кышномурт ас улонэз сярысь кырӟа вал: самолёт лобе, пие армиын но маке мукетсэ ас улонэз сярысь. Со ветлэ вал бакчаез, коркаез кузя но кырӟа. Мон сьӧраз. Бӧрысь мон эшшо одӥг кышномуртэн пумиськи на. <…> Мон юасько: «Нош малы пӧлады егитъёсты уд басьтӥське? Малы уд дышетӥське?» Со паймымон кылъёс вераз: «Соослы кырӟаны номыр сярысь на». Улонзы ӧз на ортчы, кырӟаны номыр сярысь. Вот Пётр Павлович, тӥляд али туж шудо дырды, куке вань мар сярысь кырӟаны. Тӥ трос тодӥськоды, трос быгатӥськоды. Мон вань сюлмысьтым сӥзисько тӥледлы кырӟанды башкир, бигер удмуртъёслэн кадь пумтэм-йылтэм мед луоз шуыса <…>, мед со луоз туж чебер, валамон, нырысь ик тӥляд калыктылы», — ӟечкылаз Лариса Буранова. Калыкъёслэн эшъяськон юртазы ик, Пётр Даниловлэн 55 арес тырмонэзлы сӥзьыса, «Маин улэ лулпуш» адӟытон радъяськиз. Пётр Даниловен пумиськонын 12 фото ВАТСАН Пётр Павлович Данилов  Вордӥськиз Татарстанысь Балтаси ёросысь Вуж Кушкет удмурт гуртын 1962-тӥ арын 26-тӥ южтолэзе. Тямысэтӥ классэз йылпумъяса, Удмуртиысь Дэбес черкогуртэ дышетӥсьёсты дасянъя училищее суредасьлы дышетскыны пыриз. Бӧрысь дышетсконзэ Удмурт кун университетысь художественно-графической факультетын азьланьтӥз. Университетын дышетскыны кутскыса, 13 ар ӵоже фольклоръя но этнографияя «Чипчирган» ансамбльын кырӟаз.   1994-тӥ арысен — фольклор кырӟанъя но эктонъя «Айкай» удмурт кун театрын артист но чебертъя пуктӥсь   2002-тӥ арысен — «Айкай» кун театрлэн кивалтӥсез (коллективлэн мылкыд каремезъя)  2014-тӥ арысен — Удмуртиысь лулчеберетъя, печатья но ивортодэтъя министрлэн воштӥсез  2014-тӥ арысен — Удмуртиысь лулчеберетъя но туризмъя министрлэн воштӥсез Удмурт элькунлэн Кун премиезлэн лауреатэз, Удмурт Элькунысь искусство удысысь дано ужась. Тегъёс: Лулчеберет Ижкар Удмуртия удмуртъёс Мерлык Лулчеберетъянотуризмъяминистерство  